Eerste minister se trouplanne van die baanJacinda Ardern. (Foto: AP Photo/Mark Baker) Nieu-Seeland se eerste minister Jacinda Ardern moes Sondag haar eie trouplanne laat vaar toe sy Covid-19-beperkings verskerp het in die lig van ŉ uitbreking van die Omikron-variant. “My troue sal nie voortgaan nie,” het sy bevestig ná sy nuwe beperkings aangekondig het, insluitend ŉ beperking van 100 ten volle ingeënte mense by byeenkomste. “Ek het sopas by talle ander Nieu-Seelanders aangesluit wat dieselfde ondervinding gehad het weens die pandemie, en enigiemand anders wat hul in dieselfde bootjie bevind. Ek is so jammer.” Nege gevalle van Omikron wat aangemeld is in ŉ gesin wat tussen stede gereis het om ŉ troue by te woon, en ŉ lugwaardin wat op een van die vliegtuie was waarin hulle gereis het, het Nieu-Seeland gedwing om sy “rooi”-beperkings vanaf Sondag om middernag in te stel. Omikron is baie meer aansteeklik as die vorige Delta-variant, maar sal waarskynlik nie erge simptome veroorsaak nie. Buiten die beperking op skares, is ŉ gesigbedekking nou ook verpligtend op openbare vervoer en in winkels. Ardern en haar lewensmaat Clarke Gayford het nog nooit ŉ datum vir hul troue aangekondig nie, maar dit sou waarskynlik binne die volgende paar weke plaasgevind het. Die nuwe beperkings sal tot minstens die einde van volgende maand voortduur. “Só is die lewe,” het Ardern gesê op die vraag oor hoe sy voel oor die regulasies wat haar trouplanne in die wiele gery het. “Ek is niks anders as die duisende ander Nieu-Seelanders wat al baie erger deur die pandemie geraak is nie. Die ergste is dat mens nie saam met ŉ geliefde kan wees wanneer hulle baie ernstig siek is nie. Dit is erger as enige hartseer wat ek voel.” Nieu-Seeland het 15 104 Covid-19-gevalle en 52 sterftes aangemeld sedert die pandemie uitgebreek het. Streng grensbeperkings en vinnige inperkingsreëls het vir die grootste deel van die afgelope twee jaar gegeld.